OBH 2508/2003.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Az eljárás megindulása
A panaszos beadványa szerint az 1990. május 25-től folyósított öregségi nyugdíját a Szabolcs-Szatmár-Bereg Megyei Társadalombiztosítási Igazgatóság helytelenül állapította meg. Ezt követően a nyugdíjából folyamatos levonások történtek, ennek következtében a nyugdíjbiztosító „373 millió és 243 ezer forint kárt okozott”. 13 év alatt egyetlen hivatal sem orvosolta panaszát.
Érintett alkotmányos jogok
Kérelemhez, panaszhoz fűződő jog (Alk. 64. §)
Alkalmazott jogszabályok
•	A társadalombiztosításról szóló 1975. évi II. törvény (T.) és a végrehajtására kiadott 17/1975. (VI. 14.) MT rendelet (R.)
•	1993. évi LIX. törvény (Obtv.)
•	A bírósági végrehajtásról szóló 1994. évi LIII. tv. (Vht.)
Megállapított tényállás
A panasz alapján felmerült a kérelemhez, panaszhoz fűződő alkotmányos jog sérelmének lehetősége, ezért vizsgálatot indítottam.
A rendelkezésre álló, valamint a Nyugdíjbiztosítási Igazgatóságtól és a Nyugdíjfolyósító Igazgatóságtól beszerzett adatok, okmányok alapján a következőket állapítottam meg.
A panaszos 1990. május 18-án előterjesztett nyugdíj igényét a lakóhelye szerint illetékes Szabolcs-Szatmár-Bereg Megyei Társadalombiztosítási Igazgatóság a 19-10713/90/03. számú, 1990. május 30-án kelt határozatával bírálta el az akkor hatályos társadalombiztosításról szóló 1975. évi II. törvény (T.) alapján jogszerűen.
Az elismert 32 év 248 nap szolgálati idő és a 7.384,36 Ft átlagkeresetre tekintettel havi 5.844 Ft öregségi nyugdíj került megállapításra. A megállapított nyugdíjat a Nyugdíjfolyósító Igazgatóság 1990. május 25-től a 171-08856-9 törzsszámon folyósítja.
Az Igazgatóságon fellelhető 1990. évi nyugdíj iktatókönyv szerint az ügyben jogorvoslati eljárás nem volt.
Ezt követően a panaszos a 2003. február 10-én, a Megyei Nyugdíjbiztosítási Igazgatósághoz érkezett beadványára a 2003. június 11-én kelt VEZ-19-115-5/2003. számon választ kapott, mely szerint az elismert szolgálati idő és a havi átlagkereset felülvizsgálatára az idő múlása miatt nincs lehetőség. A nyugdíj iratanyag a hatályos eljárási szabályoknak megfelelően időközben selejtezésre került.
A Nyugdíjfolyósító Igazgatóság a bírósági végrehajtásról szóló 1994. évi LIII. törvény (Vhr.) 61-63, 75-77. és 78. §-ai alapján Tolnai Ferenc önálló bírósági végrehajtó által megküldött 7.V.0822/96, 7.V.0646/00. és 7.V.1023 számú letiltások alapján a panaszos nyugellátásából a Vhr. 61-63. §-aira is tekintettel (max. 33 %-ig) 1997. szeptembertől 2003. februárral bezárólag a következő levonásokat hajtotta végre és utalta a jogosultak számlájára:

Időszak:		       Nyugdíj összege:	       Levonás összege:	Kiutalt nyugdíj:

1997. 09.		19 142 Ft		6 317 Ft		12 825 Ft
1997.10-11-12.		19 142 Ft		6 316 Ft		12 826 Ft

1998. 01-02.		22 779 Ft		7 517 Ft		15 262 Ft
1998. 03.		22 779 Ft		1 462 Ft		21 317 Ft
1998. 0.			22 779 Ft		      -		22 779 Ft

2001. 01.		32 730 Ft		 9 792 Ft	22 938 Ft
2001. 02-03.		32 730 Ft	           10 801 Ft		21 929 Ft
2001. 04.		32 730 Ft	           14 420 Ft		18 310 Ft
2001. 05-06.		32 730 Ft	           14 420 Ft		18 310 Ft
2001. 07-08-09.		33 876 Ft	           15 566 Ft		18 310 Ft
2001. 10.		33 876 Ft	           15 566 Ft		18 310 Ft
2001. 11. 		33 876 Ft	           15 566 Ft		18 310 Ft
2001. 12. 		34 384 Ft	           16 074 Ft		18 310 Ft

2002. 01-02-03-04-05.	37 719 Ft	           17 619 Ft		20 100 Ft
2002. 06-07-08-09-10-11.	39 416 Ft	           19 316 Ft		20 100 Ft
2002. 12.		39 810 Ft	           19 316 Ft		20 494 Ft

2003. 01.		43 154 Ft	           14 241 Ft		28 913 Ft
2003. 02.		43 154 Ft	   	 3 139 Ft	40 015 Ft
2003. 03.		43 154 Ft 		      -		43 154 Ft

A vizsgálat megállapításai
A vizsgálat eredményeként alkotmányos jogokkal összefüggésben visszásságot nem állapítottam meg.
A panaszos igénye alapján megállapított nyugellátást a jogerős határozat alapján a Nyugdíjfolyósító Igazgatóság az évi emelésekről szóló jogszabályoknak megfelelően felemelve folyósította. Továbbá a Vhr.-ben előírtaknak megfelelően az önálló végrehajtó által megküldött végzésekre tekintettel hajtotta végre a levonásokat a Nyugdíjfolyósító Igazgatóság, és utalta a jogosultak számlájára.
A jogorvoslatra nyitva álló időt közel 13 évvel meghaladva a nyugdíjat megállapító igazgatóságra érkezett beadványára a panaszos jogszerű választ kapott.
A fentiekre, valamint az állampolgári jogok országgyűlési biztosáról szóló 1993. évi LIX. törvény 17. § (4) bekezdésében foglaltakra is tekintettel, mely szerint „ha az ügyben jogerős határozat született, az országgyűlési biztoshoz ennek közlésétől számított egy éven belül lehet beadvánnyal fordulni”, a vizsgálatot lezártnak tekintem.
Budapest, 2003. július 11.
Lenkovics Barnabás